**Информация**

**за изпълнение на проект BG05M9OP001-3.002 „Услуги „Лице в лице“ в ЦЗСП (Центрове за заетост и социално подпомагане“) по Оперативна програма „Развитие на човешките ресурси” 2014-2020 г.**

**І. Цели на проекта.**

Проектът BG05M9OP001-3.002-00001 „Услуги „Лице в лице” в Центрове за заетост и социално подпомагане (ЦЗСП)” се осъществява в рамките на приоритетни оси 1 и 3 на Оперативна програма „Развитие на човешките ресурси” (ОП РЧР) 2014-2020 г., възложен за изпълнение със заповед № РД01-763 от 09.09.2015 г. за директно предоставяне на безвъзмездна финасова помощ след провеждане на процедура за директно предоставяне по реда на ПМС № 107/10.05.2014 г. и Закона за управление на средствата от европейските структурни и инвестиционни фондове. Реализира се в рамките на тристранно партньорство между Министерство на труда и социалната политика (МТСП) - конкретен бенефициент и Агенция по заетостта (АЗ) и Агенция за социално подпомагане (АСП) – партньори по проекта.

Проектът се осъществява с финансовата подкрепа на Оперативна програма „Развитие на човешките ресурси” 2014-2020 г., съфинансирана от Европейския социален фонд на Европейския съюз.

**В изпълнение на проекта са създадени и функционират 73 ЦЗСП на територията на цялата страна.**

Проектът е с планиран край на изпълнение 31.12.2018 г.

**Общата цел на проекта** е подобряване на координацията и взаимодействието между АЗ и АСП чрез прилагане на пилотен модел за съвместно комплексно обслужване на гражданите от уязвими групи и индивидуализиране на услугите. Предоставянето на комплексни услуги в подкрепа на уязвими групи чрез мултидисциплинарен и междусекторен подход от съвместни екипи на АЗ и АСП има за цел превенция на социалното изключване и подобряване качеството на живот, както и изграждане на плавен преход между пасивно получаване на помощи към включването на лицата в трайна заетост.

**Специфичните цели на проекта са:**

* Апробиране на модел на административно обслужване по интегриран начин чрез обезпечаване и подкрепа за дейността на ЦЗСП, които ще предоставят консултиране, ориентиране и информиране с цел улесняване достъпа на безработни лица и хора, получаващи социални помощи, до заетост и възможности за социално включване чрез по-активни услуги за намаляване периода на социално подпомагане.
* Разширяване на обхвата и ефективността на активните политики по заетостта, както и за подобряване ефективността на АЗ чрез разработване на система за мониторинг на изпълнението в отговор на препоръка 3 на Съвета на ЕС за България от 2014 г. В резултат от операцията ще се постигне бърза и ефективна обработка на документите и получаваната информация, по-качествено обслужване на гражданите и бизнеса.
* Пилотно тестване на нов интегриран модел на административно обслужване на уязвими групи за подобряване на ефективността на процесите на обслужването.
* Повишаване капацитета на служителите в институциите, отговорни за разработването и прилагането на политиките за безработни лица и хора с увреждания, както и ще се развият умения за предприемане на адекватни на идентифицираните потребности дейности, решения и политики.

Заложените обща и специфични цели на проекта напълно кореспондират с приоритетна ос 1 и ос 3 на ОП РЧР 2014-2020 г.

**ІІ. Услуги по заетостта и социално подпомагане, които се предоставят в Центровете за заетост и социално подпомагане.**

Центровете за заетост и социално подпомагане предоставят нов модел на интегрирана услуга чрез съвместен подход и взаимодействие между териториалните поделения на Агенцията по заетостта и Агенцията за социално подпомагане. Съвместното комплексно обслужване отговаря на потребностите на гражданите от уязвимите групи и подобрява качеството им на живот. Реализацията на Центрове за заетост и социално подпомагане по Проект BG05M9OP001–3.002 е в подкрепа както за самите клиенти, така и за структурите на АСП и АЗ.

По проекта са изградени 73 ЦЗСП, в които работят служители на АЗ и АСП, като на гражданите се предоставят услуги на принципа „едно гише”. В центровете се предоставя консултиране, ориентиране и информиране с цел улесняване достъпа на безработни лица и хора, получаващи социални помощи, до заетост и възможности за социално включване чрез по-активни услуги за намаляване периода на социално подпомагане.

**А. Услуги по заетостта, предоставяни в ЦЗСП на търсещи работа лица и работодателите.**

**Посредническите услуги за търсещи работа лица включват:**

1. Информиране и/или консултиране относно:

* правата и задълженията им съгласно Закона за насърчаване на заетостта (ЗНЗ);
* свободните работни места (СРМ) и изискванията за тяхното заемане;
* възможностите за участие в програми и мерки за заетост и обучение;
* възможностите за обучение на възрастни;
* възможностите за смяна на професията и за работа извън границите на населеното място по местоживеене;
* условията и реда за работа в други страни по междуправителствени спогодби.

1. Приемане на заявления и регистрация на търсещи работа лица (ТРЛ).
2. Насочване и подпомагане за започване на работа, включително в друго населено място в страната или в други държави в рамките на мрежата за мобилност „Европейски служби за заетост – EURES”.
3. Психологическо подпомагане и мотивиране за активно поведение на пазара на труда.
4. Насочване и включване в подходящи програми и мерки за заетост и обучение.
5. Професионално информиране, консултиране и ориентиране.
6. Насочване и включване в обучение на възрастни.
7. Издаване на служебна бележка за удостоверяване на регистрация на ТРЛ.
8. Издаване на решения за прекратяване и за възстановяване на регистрацията.
9. Издаване на решения при отказ да се предоставят услуги, както и при частичното им предоставяне.
10. Предоставяне на достъп до обществена информация.
11. Разглеждане и издаване на решения по жалби, сигнали и предложения по реда на Административнопроцесуален кодекс (АПК).
12. Отговори на запитвания, постъпили чрез различни канали за достъп.

**Посредническите услуги за работодателите включват:**

1. Предоставяне на информация за регистрираните търсещи работа лица по определени професии, специалности, професионален опит, допълнителни умения и готовност за започване на работа.
2. Предоставяне на информация за програми и мерки за запазване и за насърчаване на заетостта, както и за обучение на наетия персонал.
3. Предоставяне на информация за правата и задълженията им при масово уволнение на работници и служители.
4. Посредничество за наемане на работа чрез:

* предоставяне на информация за реда и начините за обявяване на свободните работни места;
* приемане на заявки за свободни работни места;
* обработка и разпространяване на информацията за обявените СРМ;
* подбор на подходящи кандидати, отговарящи на изискванията на работодателя;
* насочване на подходящи кандидати към съответното работно място;
* изискване на обратна информация за резултата от насочването;
* насочване към подходящи програми и мерки за заетост и обучение;
* предоставяне на информация относно издаване на разрешения за наемане на работа на чужденци.

**Б. Услуги за социално подпомагане, предоставяни в ЦЗСП:**

1. Информиране, консултиране, насочване и оказване на съдействие на уязвимите граждани съобразно техните индивидуални потребности в търсене на възможност за социалното им включване и осигуряване на заетост:

* информиране, с цел ориентиране в процедура, предоставяне на социални услуги, приемане на заявления, жалби, сигнали и запитвания;
* предоставяне на ясна, точна, достоверна, систематизирана и пълна информация за възможностите за оказване на социална подкрепа – условия, ред и начин на подпомагане съобразно действащата нормативна уредба;
* насочване и оказване на съдействие за връзка с други институции, отговорни по поставения проблем;
* поставяне на видно място (информационни табла) нормативни документи, актуална информация, образци на формуляри за попълване, важни съобщения и промени в законодателството, „горещ” телефон за връзка;
* достъпна информация за хората с увреждания;
* консултации на „горещ” телефон;
* предоставяне на формуляри на заявления-декларации.

1. Прием и обработка на молби/заявления-декларации и необходимите документи за подпомагане по отделните нормативни основания, ползване на социални услуги и издаване на удостоверения:

* прием на заявления-декларации, извършване проверка на декларираното и за наличие на необходимите документи;
* процеси по обработка на постъпилите документи: разпределяне по райони, извършване на социална анкета (проверка в дома на лицето, проучване и събиране на информация), електронна обработка, издаване на административен акт и уведомяване на заинтересованото лице за същия;
* методическа и контролна дейност;
* извършване проверки на място.

**В. Уязвими групи на пазара на труда.**

Уязвимите групи на пазара на труда са регламентирани в Допълнителните разпоредби на Закона за насърчаване на заетостта и са както следва: „Групи в неравностойно положение на пазара на труда” са групи от безработни лица с по-ниска конкурентоспособност на пазара на труда, в които се включват: безработни младежи; безработни младежи с трайни увреждания; безработни младежи от социални заведения, завършили образованието си; продължително безработни лица; безработни лица с трайни увреждания; безработни лица - самотни родители (осиновители) и/или майки (осиновителки) с деца до 5-годишна възраст; безработни лица, изтърпели наказание лишаване от свобода; безработни над 50-годишна възраст; безработни лица с основно или по-ниско образование и без професионална квалификация; други групи безработни лица.

Ежегодно с Националния план за действие по заетостта се определят приоритетно целевите групи, за които е насочена активната политика.

**ІІІ. Общини, в които функционират ЦЗСП.**

През 2015 г. при стартиране на дейностите по изпълнение на проекта са създадени 65 ЦЗСП, посочени в проектното приложение. За апробиране на новия модел на административно обслужване по интегриран начин се сформираха съвместни екипи от служители на териториалните поделения на АЗ и АСП в новосъздадените центрове на обслужване, изградени на територията на страната, където са налице условия за съвместно предоставяне на услугите, а именно:

област Бургас: община Карнобат, община Сунгурларе, община Поморие и община Малко Търново.

област Благоевград: община Белица.

област Велико Търново: общини Елена, община Златарица и община Полски Тръмбеш.

област Видин: община Кула.

област Монтана: община Вълчедръм, община Брусарци и община Медковец.

област Враца: община Борован, община Криводол и община Мизия.

област Габрово: община Трявна и община Севлиево.

област Добрич: община Тервел.

област Кюстендил: община Бобовдол, община Кочериново и община Сапарева баня.

област Кърджали: община Джебел и община Кърджали.

област Ловеч: община Луковит и община Тетевен.

област Пазарджик: община Батак и община Ракитово.

област Перник: община Перник и община Брезник.

област Плевен: община Левски.

област Пловдив: община Раковски, община Сопот, община Съединение и община Садово.

област Разград: община Цар Калоян.

област Русе: община Борово и община Ценово.

област Силистра: община Силистра.

област Сливен: община Твърдица.

област Смолян: община Девин, община Доспат, община Борино, община Златоград.

област София: общини Сливница, община Самоков, община Своге, община Годеч, община Елин Пелин и община Костенец.

област София-град: град София

област Стара Загора: община Казанлък, община Гурково, община Николаево и община Стара Загора.

област Търговище: община Попово.

област Хасково: община Ивайловград, община Тополовград и община Стамболово.

област Шумен: община Върбица, община Смядово, община Венец, община Нови пазар, община Никола Козлево и община Каолиново.

област Ямбол: община Стралджа

В края на 2016 г. след изготвяне на междинна оценка на ефективността от работата им, са създадени още 8 ЦЗСП, работещи от 01.01.2017 г., след решение на Комитета по наблюдение на ОП РЧР за удължаване на периода за изпълнение на проекта до края на 2017 г. Новите 8 ЦЗСП са създадени в общини с голям брой лица от целевата група на проекта – безработни лица, обект на социално подпомагане, както следва: община Бяла Слатина, община Ружинци, община Лом, община Петрич, община Стражица, община Търговище, община Карлово и община Ботевград.

ЦЗСП осъществяват дейността си в помещения на ДБТ/филиали или в такива на ДСП, в зависимост от конкретните условия по общини, като конкретното позициониране на всеки ЦЗСП е показано в *Приложение.*

За функционирането на Центровете за заетост и социално подпомагане са осигурени добра материална база, информационни табели, техническо и офис оборудване, както и ремонтни дейности (където е необходимо) за нормалното протичане на работния процес. Центровете са кадрово обезпечени със служители от дирекциите „Бюро по труда” и отделите „Социална закрила” и „Хора с увреждания и социални услуги” в Дирекциите „Социално подпомагане”.

Служителите осъществяват тази дейност в рамките на своите служебни/трудови правоотношения и в изпълнение на длъжностните характеристики.

Създаден е ред за работа с клиентите и е осигурен 8-часов прием на гражданите. Директорите на дирекции и началниците на отдели оказват методическа помощ при предоставяне на различните видове услуги, указания за работа, подпомагат координацията и взаимодействието между служителите от ДБТ и ДСП и извършват контрол по изпълнението на работните процеси.

Организацията на работа е подчинена на заложения модел за комплексно обслужване и предоставяне на информиране, ориентиране и консултиране с цел улесняване достъпа на безработни лица и хора, получаващи социални помощи, до заетост и възможности за социално включване чрез по-активни услуги за намаляване периода на социално подпомагане.

**ІV. Постигнати резултати в периода 2015-2018 г.:**

**През 2015 г.** са създадени 65 ЦЗСП. В резултат на функционирането им и предоставяните от тях услуги са постъпили на работа 69 812 безработни лица, от които 45 066 – на първичен пазар на труда. Устроени на работа са 11 823 продължително безработни лица, с регистрация в ДБТ повече от 12 месеца.

През периода януари – декември 2015 г. са предоставени комплексни услуги на общо 408 106 лица и семейства в това число:

* целева помощ за отопление по Наредбата за целево енергийно подпомагане – предоставена на 57 403 лица и семейства;
* месечни помощи за деца по ЗСПД – предоставени на 155 929 семейства с деца;
* месечни добавки за социална интеграция по ЗИХУ – предоставени на 181 009 лица с трайни увреждания;
* включване в Национална програма „Асистенти на хора с увреждания” (НПАХУ) – назначени 644 лични асистенти на 644 лица с трайни увреждания с определено право на чужда помощ.
* На 11 756 лица и семейства, обслужени в ЦЗСП, са отпуснати месечни помощи по Закона за социално подпомагане.

През 2015 г. е извършено проучване и анализ на прилаганите методи на работа и процеси, както и е изготвена Методика за работа на Центровете за заетост и социално подпомагане по отношение на предоставяните административни услуги, методите на работа и др. във връзка с индивидуалното обслужване на гражданите от уязвимите групи. Методиката за работа е единен документ, утвърден от ръководителя на проекта и задължителен за прилагане от всички ЦЗСП. С развитието на дейностите се допълва и актуализира и Методиката за работа. Методиката гарантира единен подход в работата на всички служители в ЦЗСП и позволява непрестанно развитие и усъвършенстване, изисква да се идентифицират и съществуващите проблеми, чието преодоляване ще спомогне за допълнително повишаване на ефективността и ефикасността при предоставянето на услуги за заетост и социално подпомагане.

**През 2016 г.** в резултат от работата на ЦЗСП са устроени на работа 76 552 лица, от които 52 404 на първичен пазар на труда. Работа са започнали 14 436 продължително безработни лица. Обект на социално подпомагане са били 19 091 безработни лица, от които 7 658 са устроени на работа (5 419 лица – на първичен пазар на труда, 1 021 – по програми и мерки по ЗНЗ и 1017 лица – по схеми по ОП РЧР), 226 лица са включени в обучение, а над 27 800 са получили услуги за активно поведение на пазара на труда (ателиета за търсене на работа, психологическо подпомагане и др.).

През 2016 г. в общините, на чиято територия се изпълнява Проекта, са предоставени комплексни услуги на общо 380 625 лица и семейства в това число:

- по Закона за социално подпомагане – 10 094 бр.;

- по Закона за семейни помощи за деца – 134 918 бр.;

- по Закона за интеграция на хората с увреждания – 177 105 бр.;

- по Наредба № РД07-5 от 2008 г. – на 57 157 лица и семейства са предоставени целеви помощи за отопление;

- по ПМС № 17 от 2007 г. - на 759 здравнонеосигурени лица са изготвени положителни доклади за заплащане болничното лечение.

По Национална програма „Асистенти на хора с увреждания” са назначени като лични асистенти 592 безработни лица, които се грижат в домашна среда за свои близки с трайни увреждания.

През 2016 г. е разработена междинна оценка на ефективността на прилагания пилотен модел чрез сравнителен анализ на дейността на ЦЗСП и останалите звена за обслужване в системата на АЗ и АСП. За целите на междинната оценка на ефективността са извършени посещения на място и проверка на документацията в31 ЦЗСП, проведени са интервюта с 2 200 потребителите на услугата в избраните ЦЗСП и са извършени анкетни проучвания сред 260 служители в ЦЗСП.

**Към 31.12.2017 г.** в общините, в които функционират ЦЗСП, са регистрирани общо 63 144 безработни лица, като 22 930 от тях са обект на социално подпомагане. От безработните лица на социално подпомагане 15 311 са с основно и по-ниско образование, а 12 809 са продължително безработни лица. В резултат от работата на ЦЗСП през периода 01.01.2017 г. – 31.12.2017 г. общо 11 112 безработни лица на социално подпомагане са устроени на работа (8 992 лица – на първичен пазар на труда, 1 113 – по програми и мерки по ЗНЗ и 1007 лица – по схеми по ОП РЧР), 776 лица са включени в обучение, а над 18 611 са получили услуги за активно поведение на пазара на труда (ателиета за търсене на работа, психологическо подпомагане, работа с кейс мениджър и др.).

През 2017 г. в общините, на чиято територия се изпълнява Проекта, са предоставени комплексни услуги на общо 347 977 лица и семейства в това число:

- по Закона за социално подпомагане – 14 507 бр.;

- по Закона за семейни помощи за деца – 149 767 бр.;

- по Закона за интеграция на хората с увреждания – 123 924 бр.;

- по Наредба № РД07-5 от 2008 г. – на 57 838 лица и семейства са предоставени целеви помощи за отопление;

- по ПМС № 17 от 2007 г. - на 1 393 здравнонеосигурени лица са изготвени положителни доклади за заплащане болничното лечение.

По Национална програма „Асистенти на хора с увреждания” са назначени като лични асистенти 548 безработни лица, които се грижат в домашна среда за свои близки с трайни увреждания

Във връзка с направени препоръки от представители на Европейската комисия при посещение в ЦЗСП, и дадени насоки от министъра на труда и социалната политика, са изготвени и въведени в практиката на ЦЗСП: „пътна карта” на ЦЗСП за предоставяне на интегрирани комплексни услуги и индивидуален формуляр при посещение на ЦЗСП, в сила от 10 април 2017 г.

През 2017 г. е разработен анализ на ефективността и ефикасността на новия модел и изготвяне на предложения за промяна и реформа в системата за предоставяне на услуги за заетост и социално подпомагане на уязвими групи.

**Към 30.09.2018 г.** в общините, в които функционират 73 ЦЗСП, са регистрирани общо 50 535 безработни лица, като 17 709 от тях са обект на социално подпомагане. От безработните лица на социално подпомагане 10 773 са с основно и по-ниско образование, а 8 712 са продължително безработни лица. В резултат от работата на ЦЗСП през деветмесечието на 2018 г. общо 9 509 безработни лица на социално подпомагане са устроени на работа (7 074 лица – на първичен пазар на труда, 995 – по програми и мерки по ЗНЗ и 1 440 лица – по схеми по ОП РЧР), 877 лица са включени в обучение, а 12 877 са получили услуги за активно поведение на пазара на труда (ателиета за търсене на работа, психологическо подпомагане, работа с кейс мениджър и др.).

През деветте месеца на 2018 г. от ЦЗСП, в резултат на мерките за социална закрила на семействата с безработни членове, които не са отказали работа, включване в програми за заетост или обучения, са предоставени 11 666 средномесечен брой месечни помощи по Закона за социално подпомагане (ЗСП). Със семейни помощи по Закона за семейни помощи за деца (ЗСПД) са подпомогнати 140 447 семейства с ниски доходи, а интеграционни добавки и помощи по Закона за интеграция на хора с увреждания (ЗИХУ) са предоставени на 122 170 лица с трайни увреждания. От началото на стартиране, приемането на заявления-декларации за отпускане на целева помощ за отопление – 01.07.2018 г., към 30.09.2018 г. на 46 386 лица и семейства са отпуснати целеви помощи за отопление за отоплителен сезон 2018/2019 г. по реда и при условията на Наредба № РД 07-5 от 2008 г. на министъра на труда и социалната политика. По Национална програма „Асистенти на хора с увреждания” (НП АХУ) са назначени 520 лица, които предоставят грижи в дома на 520 лица и деца с трайни увреждания.

Следва да се има предвид, че реалният брой лица, на които са предоставени услуги в ЦЗСП, е значително по-голям (спрямо броя на регистрираните в ДБТ – общата целева група), тъй като съгласно действащите специални закони, регламентиращи социалното подпомагане, в по-голямата си част обект на консултиране, информиране и оказване на социална подкрепа са не само безработните лица, но и членовете на техните семейства (ЗСП, ЗСПД, Наредба № РД 07-5 от 16.05.2008 г. за условията и реда за отпускане на целева помощ за отопление и др.).

**V. Нови услуги по заетост и социално подпомагане през 2018 г.**

**През 2018 г. приоритет са новите услуги по заетост и социално подпомагане, насочени предимно към продължително безработни лица (ПБЛ), обект на социално подпомагане:**

1. **Пилотно въвеждане в практиката на ЦЗСП на сключване на споразумение за интеграция в заетост (СИЗ) с безработните лица.**

От 01.06.2018 г. във всички 73 ЦЗСП се апробира предоставянето на комплексна интензивна подкрепа на продължително безработни лица за решаване на проблема/ите, препятстващи търсенето/започването на работа, чрез сключване на Споразумения за интеграция в заетост. Споразумението продължава и надгражда предоставяния пакет от индивидуализирани мерки, отнасящи се до пазара на труда, като се включат и нови, напр. насочени към образованието, обучението и услугите за социална закрила и социално включване, и др., разработени с цел да се окаже подкрепа и да се даде възможност на продължително безработното лице да преодолее конкретните пречки за намирането на работа.

През м. юни са сключени 6 531 Споразумения с продължително безработни лица, като от лицата 6 392 са с основно, начално и по-ниско образование. С цел преодоляване на бариерите пред интеграцията в заетост 291 ПБЛ са насочени към услуги от други институции. В резултат от предоставянето на комплексна интензивна подкрепа 650 ПБЛ са постъпили на работа (278 – на първичен пазар на труда, 131 – по програми и мерки по ЗНЗ, 241 – по схеми по ОП РЧР), 147 лица са включени в обучение, а 891 са получили услуги за активно поведение на пазара на труда.

През трето тримесечие на 2018 г. са сключени 5 277 Споразумения с продължително безработни лица, като от лицата 4 308 са с основно, начално и по-ниско образование. С цел преодоляване на бариерите пред интеграцията в заетост 883 продължително безработни лица са насочени към услуги от други институции. В резултат от предоставянето на комплексна интензивна подкрепа 1 643 лица са постъпили на работа (1105 – на първичен пазар на труда, 179 – по програми и мерки по ЗНЗ, 353 – по схеми по ОП РЧР), 205 лица са включени в обучение, а 2 418 са получили услуги за активно поведение на пазара на труда.

Резултатите показват, че за част от ПБЛ сравнително бързо се намира възможност за трудова реализация. За други клиенти е от съществена важност намаляване влиянието на външни фактори или комплекс от външни и вътрешни фактори като: липса на добри транспортни връзки или липса на желание за мобилност на хората от малките или отдалечени населени места; особености на икономическата среда; влошена демографска структура и обезлюдяване на едни населени места и струпване на голям брой безработни в други; възраст; липса на квалификация; здравословни проблеми; психологически особености на различните етноси.

В споразуменията за интеграция в заетост най-често отбелязваните проблеми, затрудняващи започването на работа, са недостатъчно търсене на работна сила на местния трудов пазар, недостатъчна или нетърсена на пазара на труда професионална квалификация, здравословни проблеми, грижи за близки лица със здравословен проблем, неудобен обществен транспорт или липсата на организиран такъв, както и отдалеченост от общинския център. При работа с лицата от целевата група, служителите полагат усилия да мотивират и останалите членове на семейството да се регистрират и ползват услугите на ДБТ, което е позитивна практика.

1. **Пилотно разработване и въвеждане в практиката на 8 ЦЗСП на нова услуга „семейно трудово консултиране”.**

В практиката на 8 ЦЗСП пилотно е разработена и въведена нова услуга - „семейно трудово консултиране”, която предоставя комплексна услуга на място с цялото семейство на продължително безработните лица, обект на социално подпомагане, както и със семействата от групите в риск. ЦЗСП, в които се апробирана услугата „семейно трудово консултиране” за продължително безработни лица, обект на социално подпомагане, са: ЦЗСП Кърджали, ЦЗСП Силистра, ЦЗСП Търговище, ЦЗСП Стара Загора, ЦЗСП Перник, ЦЗСП „Люлин” София, ЦЗСП Казанлък, ЦЗСП Ботевград. Посочените ЦЗСП са определени предвид възможностите на екипите им. Целта е услугите, които предоставят, да бъдат подкрепени и от услугите, предоставяни от кейс-мениджърите, младежките медиатори в общините за активиране на неактивни младежи, ромските и трудовите медиатори, за да се осигури допълняемост на националните мерки и на интегрираната комплексна услуга за цялото семейство и да се подпомогне всеки член от семейството в съответствие с конкретните потребности.

От началото на 2018 г. новата услуга „семейно трудово консултиране” е предоставена на 399 семейства с 1 060 членове. В резултат от съвместната работа на екипите на ЦЗСП 263 лица от тези семейства са устроени на работа (168 - на първичен пазар на труда, 38 - по програми и мерки по ЗНЗ и 57 – по схеми по ОП „РЧР”), 63 лица са включени в обучение, 651 са получили услуги за активно поведение на пазара на труда (включване в ателие за търсене на работа, психологическо подпомагане, работа с кейс мениджър и др.). Посочените семейства са получили и услуги за социално подпомагане, както следва:

• Социална подкрепа на родители с деца – 99 семейства;

• Насочени към превантивна работа с децата – 51 семейства;

• Съдействие за записване и/или редовно посещаване на училище или предучилищна подготовка е оказано на 46 семейства;

• Насочени към услуги от други институции – 179 семейства.

1. **Предоставяне на комплексната интегрирана услуга на безработни лица, обект на социално подпомагане, от мобилни екипи в изнесени приемни на ЦЗСП.**

Създаването на изнесени приемни стартира в 17 функциониращи ЦЗСП в общини с висок процент на продължително безработни лица – Белица, Стралджа, Тервел, Върбица, Никола Козлево, Елена, Стражица, Ружинци, Вълчедръм, Лом, Криводол, Бяла Слатина, Борован, Раковски, Карлово, Девин, Своге. Създадени са 64 изнесени приемни на ЦЗСП, в които се обслужват 78 населени места с повече от 5 500 безработни лица.

От началото на годината в населените места, които се обслужват чрез изнесени приемни на ЦЗСП, са регистрирани 5 736 безработни лица, от които 2 603 са безработни лица, обект на социално подпомагане, 1 846 от тях са продължително безработни, с регистрация в бюрото по труда повече от 12 месеца. В резултат от работата на изнесените приемни и екипите на ЦЗСП 778 лица са постъпили на работа (480 – на първичен пазар на труда, 110 – по програми и мерки по ЗНЗ, 188 – по схеми по ОП РЧР), 93 лица са включени в обучение, а 748 са получили услуги за активно поведение на пазара на труда.

Прилагането на новата интегрирана услуга на ЦЗСП допринася за постигане на социален ефект: с осигуряване на комплексно обслужване на място без да е необходимо да се посещава ЦЗСП се спестяват разходи за транспорт на безработните лица; повишава се шанса за устройване на работа и намаляване дела на продължително безработните и обезкуражени лица; увеличава се икономическата активност в малките населени места, които са едни от най-рисковите за продължителна безработица.

**Налице са много примери за добри практики с постигнат положителен ефект, споделени от служителите на ЦЗСП.**

Обективна оценка на ефективността на новите услуги за заетост и социално подпомагане ще може да се даде при прилагането им в ЦЗСП за по-продължителен период от време.

**VІ. В заключение.**

Създаването на ЦЗСП в страната е социална иновация, посредством която се подобрява координацията и взаимодействието между териториалните поделения на АСП и АЗ чрез прилагане на пилотен модел за съвместно комплексно обслужване на лица от уязвими групи и индивидуализиране на услугите. В ЦЗСП се предоставя пълният набор от услуги за заетост и социално подпомагане. Екипите се стремят да осигурят достъп до информация, услуги и социална подкрепа според индивидуалните потребности на всеки клиент, като особено внимание се отделя на целевите групи с висока степен на риск от изпадане в бедност или социално изключване. Работи се по изграждане на умения, мотивация, личностно ориентиране и ангажимент за целенасочени действия на продължително безработните лица. Посредством дейността на ЦЗСП се постига по-бърза и ефективна обработка на документите и събиране на информация, както и по-качествено обслужване на лица и работодатели. Цялостната дейност способства за увеличаване на удовлетвореността на клиентите от предоставените услуги и намаляване броя на безработните лица. Семействата, получили комплексно обслужване в ЦЗСП, подобряват своето материално положение и напускат системата на месечно социално подпомагане. Налице е положителен резултат по отношение на учебната заетост на децата, променя се качество на живот на хората.